贈齊己
作者：徐仲雅
朝代：唐

paragraphs: 我唐有僧號齊己，未出家時宰相器。
爰見夢中逢五丁，毀形自學無生理。
骨瘦神清風一襟，松老霜天鶴病深。
一言悟得生死海，芙蓉吐出琉璃心。
悶見有唐風雅缺，敲破冰天飛白雪。
清塞清江却有靈，遺魂泣對荒郊月。
格何古，天工未生誰知主。
混沌鑿開雞子黃，散作純風如膽苦。
意何新，織女星機挑白雲。
真宰夜來調暖律，聲聲吹出嫩青春。
調何雅，澗底孤松秋雨灑。
嫦娥月裏學步虛，桂風吹落玉山下。
語何奇，血潑乾坤龍戰時。
祖龍跨海日方出，一鞭風雨萬山飛。
己公己公道如此，浩浩寰中如獨自。
一簟松風冷如冰，長伴巢由伸脚睡。